**ПРОЕКТ**

**ПРАВИЛНИК**

**ЗА СЪФИНАНСИРАНЕ НА ПРОЕКТИ ПО**

**ПРОГРАМА КУЛТУРА ОТ БЮДЖЕТА НА ОБЩИНА ГАБРОВО**

**Раздел I**

**ОБЩИ ПОЛОЖЕНИЯ**

**Чл. 1.** Настоящият правилник урежда реда и условията за съфинансиране на проекти в областта на изкуството и културата на юридически лица, еднолични търговци и артисти на свободна практика, чрез Програма Култура, финансирана от бюджета на Община Габрово.

**Чл. 2. (1)** Програмата има за цел да подкрепя и стимулира развитието на значими за Община Габрово културни инициативи, реализиращи се на територията на общината и съответстващи на приоритетите, заложени в Стратегия за развитие на културата 2014 г. - 2024 г. и План за интегрирано развитие на община Габрово 2021 г. - 2027 г., като:

1. Позициониране на Габрово като привлекателна културна дестинация с богат и разнообразен културен календар и насърчаване на устойчивия туризъм и грижа към околната среда;

2. Осигуряване на широк и лесен достъп до висококачествени културни продукти, като с това спомага за повишаване на общественото доверие и диалогичност между различните организации, институции и публики;

3. Утвърждаване на Габрово като град на занаятите, съвременната култура и изкуство, хумора и сатирата в локален и международен контекст чрез засилване на културното предприемачество в сферата на културните и творчески индустрии;

4.Устойчиво опазване, социализация и адаптация на материалното и нематериалното културно наследство на града. Развитие на нови публични пространства, включително крайните квартали и малките населени места;

5.Развитие на културни и творчески индустрии и привличане на нови публики чрез насърчаването на обучения, експерименти и иновации в сферата на изкуствата и културата, както и активния обмен на опит, информация и успешни практики на локално, национално и международно ниво чрез добре изградени и заявяващи устойчивост в бъдеще сътрудничества;

6. Синхронизиране на културните политики на Община Габрово с европейските практики и стандарти.

**(2)** Проектите по чл. 1 следва да отговарят на следните критерии:

1. Да отговарят на изискванията на Програма Култура на Община Габрово;

2. Да имат реалистични дейности и бюджет, като разходите отговарят на изискванията за допустимост;

3. Да са съобразени с обявените срокове за реализация;

4. Да са написани на български език, в съответствие с книжовните норми. Всички чуждоезични документи следва да бъдат предоставени в превод на български език.

**(3)** Програмата не подкрепя проекти, които:

1. Имат неуредени права, съгласно Закона за авторско право и сродните му права;

2. Нарушават човешките права, подбуждат към конфликти, създават или подпомагат негативни стереотипи на етническа, религиозна, сексуална или друга основа, или подбуждат към използване на езика на омразата;

3. Не спазват принципите на равнопоставеност и допускат дискриминация;

4. Предполагат конфликт на интереси;

5. Включват акции или дейности на политически партии.

**Раздел ІІ**

**УСЛОВИЯ И РЕД ЗА ПРЕДОСТАВЯНЕ НА ФИНАНСОВИТЕ СРЕДСТВА**

**Чл. 3.** Програмата съфинансира проекти на конкурсен принцип в една или повече тематични области /приоритети/, съответстващи на целите на Стратегия за развитие на културата 2014 г. – 2024 г. и План за интегрирано развитие на община Габрово 2021 г. - 2027 г.

**Чл. 4.** Програмата се финансира в рамките на бюджета на Община Габрово, като годишният размер на средствата по програмата се определя с решение на Общински съвет Габрово, за приемане бюджета на Община Габрово.

**Чл. 5.** Финансовите средства се предоставят след провеждане на съответната конкурсна сесия, класиране на проектните предложения и сключен договор, в който се регламентират сроковете и начина на плащане.

**Чл. 6. (1)** Конкурсни сесии се обявяват не повече от три пъти в годината, със заповед на кмета на община Габрово, с която се определя начална и крайна дата за подаване на проектни предложения за всяка обявена сесия и съответните приоритети.

**(2)** Със заповед кметът на община Габрово има право да удължава срока за подаване на проектни предложения по обявената сесия.

**(3)** При неподаване на проектни предложения по обявените приоритети и сфера „Мобилност“ или неусвояване на средства, предвидени по съответния приоритет и сфера „Мобилност“, кметът на община Габрово може да насочи средствата към друг приоритет.

**(4)** Проектно предложение, получило под 70 точки средна аритметична стойност на оценката от експертната комисията, не се допуска до класиране.

**Чл. 7.** Конкурсните сесии се обявяват на интернет страницата на Община Габрово, не по-късно от 30 дни преди крайната дата за представяне на проектните предложения.

**Чл. 8.** В конкурсните сесии могат да кандидатстват:

1. Юридически лица, регистрирани по Закона за закрила и развитие на културата, Закона за юридическите лица с нестопанска цел, Закона за народните читалища, Закона за кооперациите и търговци по Търговския закон със седалище и адрес на управление на територията на община Габрово. Допускат се и кандидатури на юридически лица, регистрирани по законите по предходното изречение, със седалище и адрес на управление на територията на РБългария, при условие, че създават културни проекти на територията на община Габрово с поне един местен партньор.

2. Юридически лица, създадени по Закон за предучилищното и училищното образование и Закона за висшето образование, със седалище и адрес на управление на територията на община Габрово. Допускат се и кандидатури на юридически лица, регистрирани по законите по предходното изречение, със седалище и адрес на управление на територията на РБългария, при условие, че създават културни проекти на територията на община Габрово с поне един местен партньор.

3. Артисти на свободна практика, със седалище и адрес на територията на община Габрово. Допускат се и кандидатури на артисти на свободна практика със седалище и адрес на територията на РБългария, при условие, че създават културен проект на територията на община Габрово с поне един местен партньор.

4. В сфера „Мобилност“ могат да кандидатстват габровски творци и продукции, за осигуряване на средства за транспортни разходи на артисти и творчески продукции, свързани със събития от регионалния, националния и международния културен обмен.

**Чл. 9. (1)** В конкурсните сесии не могат да участват кандидати, които:

1. са в ликвидация или са в производство по несъстоятелност;

2. не са изпълнили условия по предходно финансиране;

3. имат финансови задължения към държавата или Община Габрово, установени с влязъл в сила акт на компетентен орган или задължения към осигурителните фондове, освен ако компетентен орган е допуснал разсрочване на задълженията;

4. са осъдени с влязла в сила присъда за престъпление против собствеността,

освен ако са реабилитирани;

5. са субект на конфликт на интереси.

**(2)** Изискването по ал. 1, т. 5 се отнасят за лицето/ата, представляващо/и кандидатстващата организация.

**(3)** При подаване на проектно предложение лицето/ата, представляващо/и кандидатстващата организация, удостоверява/т с декларация липсата на обстоятелствата по ал. 1.

**Чл. 10.** Програмата подкрепя дейности в сферите, свързани със/с:

1. изпълнителските изкуства (театър, музика, танц);

2. съвременните визуални изкуства, архитектура и дизайн;

3. интердисциплинарни проекти, свързващи изкуство, култура, образование и нови технологии;

4. мобилност на артисти, продукции и международен обмен;

5. резидентни проекти, свързани с творчески престой в град Габрово;

6. културна периодика, научни изследвания, документални издания, сборници, анализи и проучвания;

7. валоризация и социализация на движими и недвижими културни ценности;

8. развитие на алтернативни пространства за култура;

9. развитие на публики;

10. създаване и разпространяване на културни продукти в дигитална среда;

11. стимулиране на любителско изкуство;

**Чл. 11.** По Програмата се финансират разходи за:

1. изработване, тиражиране и разпространение на рекламни и информационни материали;

2. отпечатване и разпространение на издания;

3. административни и управленски разходи, в това число възнаграждение на екипите за управление на проекта - до 5 % от исканата сума;

4. транспортни и командировъчни разходи;

5. наем на зали и оборудване;

6. създаване на произведения на изкуството и продукти с културна стойност;

7. възнаграждения на експерти участници в изпълнение на дейностите по проекта;

8. възлагане на услуги на външни организации, свързани с изпълнението на проектните дейности;

9. закупуване на материали, консумативи и др.;

10. други, присъщи за реализацията на проекта разходи, непопадащи в обсега на чл. 12.

**Чл. 12.** Програмата не финансира:

1. разходи, свързани с генериране на печалба;

2. разходи по Закона за ДДС, в случай че кандидатстващата организация е регистрирана по ЗДДС и е упражнила правото си на данъчен кредит по ЗДДС;

3. индивидуални проекти за обучение и специализация в чужбина; стипендии;

4. организации, които не са отчели проектите, финансирани от предходни сесии, съгласно изискванията на Програмата;

5. закупуване на дълготрайни материални активи, оборудване /освен когато закупуването им е необходимо за пряката реализация на дейностите и съответно не надвишава 10% от преките разходи;

6. данъци и такси извън пряко възникналите от дейностите по проекта;

7. банкови такси и разходи, свързани с гаранции и други подобни на тях, извън пряко възникналите от дейностите по проекта;

8. разходи, финансирани от Община Габрово, от държавата и от други национални и/или европейски програми;

9. разходи, реализирани от взаимоотношения със свързани лица;

10. разходи, извършени преди сключването на договора за реализацията на проекта;

11. разходи за издръжка на офиси /ел. енергия, вода, телефон и др./.

**Чл. 13.** Програмата финансира до 50% от общата стойност на проектното предложение на бюджетни организации, с изключение на тези по чл. 8, т. 2, но не повече от определената от кмета на община Габрово максимална сума за финансиране на едно проектно предложение. За всички други организации програмата финансира до 80% от общата стойност на проектното предложение, но не повече от определената от кмета на община Габрово максимална сума за финансиране на едно проектно предложение.

**Чл. 14. (1)** Оценяването и класирането на проектните предложения се извършва от експертна комисия с участието на поне 1 външен независим културен експерт-представител, на една от следните области: визуални изкуства, кино, литература, дизайн и архитектура, театър и танц, занаяти, културно наследство и културология.

**(2)** При необходимост, с цел повишаване ефективността на работата на комисията, могат да се привличат, като консултанти, външни експерти в сферите на проектните предложения.

**Чл. 15. (1)** Комисията се назначава от кмета на Община Габрово в 7-дневен срок от крайната дата за приемане на проектни предложения по обявената сесия. Комисията се назначава на годишна база.

**(2)** В срок до 5 дни от заповедта на кмета за определяне членовете на конкурсната комисия, същата извършва проверка на административното съответствие и допустимост на кандидатите на проектните предложения. На недопуснатите кандидати се съобщават мотивите за отказа в тридневен срок.

**(3)** В срок до 1 месец от заповедта на кмета за назначаване на експертната комисия, същата разглежда, класира и представя протокол с класираните проектни предложения на кмета на община Габрово, за утвърждаване.

**(4)** Експертната комисия взема решения с обикновено мнозинство.

**Чл. 16.** Първата конкурсна сесия за съответната година се обявява през четвъртото тримесечие на предходната година или до края на февруари на съответната.

**Чл. 17.** Всеки член на експертната комисия подписва декларация, удостоверяваща наличие или липса на конфликт на интереси.

**Чл. 18.** Членовете на експертната комисия и привлечените консултанти, декларирали наличие на конфликт на интереси по един или повече от кандидатстващите проектни предложения, нямат право да участват в обсъждането и оценяването на същите.

**Чл. 19. (1)** Комисията оценява проектните предложения, като прилага критериите, разписани в Таблицата за оценка на проектните предложения, както следва:

1. Административно съответствие и допустимост на кандидата и на проектното предложение;

2. Финансов, технически и административен капацитет на кандидата;

3. Съответствие на проектното предложение с целите на Програмата и приоритетите за годината на кандидатстване;

4. Оригиналност и иновативност;

5. Творческа и социална ефективност;

6. Устойчивост на резултатите;

7. Целесъобразност, реалистичност и ефективност на разходите: съотношение „ефект – разходи”;

**(2)** Експертната комисия може да предлага на кандидата аргументирани корекции и/или редукция на предложения бюджет.

**(3)** При несъответствие между исканите и представени документи, експертната комисия може да предлага на кандидата срок за отстраняването им.

**Чл. 20.** Експертнатакомисия изготвя протокол от всяко свое заседание.

**Чл. 21.** В срок до 3 (три) дни от последното заседание на комисията, същата представя на кмета на община Габрово протокол с класирането на проектните предложения, за утвърждаване.

**Чл. 22.** Въз основа на изготвения протокол от Експертната комисия, кметът на община Габрово утвърждава същия или отхвърля конкретен проект за финансиране. Резултатът се публикува на интернет страницата на Общината.

**Чл. 23.** В срок до 10 дни от обявяване на резултатите, всеки кандидат може да получи копие от Таблицата за оценка на своето проектно предложение.

**Чл. 24.** След утвърждаване на протокола от Експертната комисия и в 15-дневен срок от вземане на Решение от Общински съвет Габрово за приемане на бюджета на Община Габрово, кметът на Община Габрово сключва договори с организациите.

**Чл. 25.** Получилите съфинансиране организации, в хода на реализацията на проекта, при спазване ограничението на чл. 11, т. 3, могат да искат с писмено уведомление до експертната комисия, оперативно да прехвърлят разходи от едно перо в друго в рамките до 10% от стойността на проекта. Искането за прехвърляне на разходи от едно перо в друго трябва да е мотивирано и комисията да даде писмено одобрение.

**Чл. 26.** Всички продукти, закупени или произведени от получилата съфинансиране организация, остават нейна собственост, освен ако в договора за съфинансиране не е уговорено друго.

**Чл. 27.** Организациите могат да кандидатстват в една конкурсна сесия, с един проект по всеки обявен приоритет.

**Чл. 28.** Проектните предложения следва да предвиждат мерки за публичност на проекта (пресконференции, публикации, реклама и др.), а при реализация - да се отбелязва задължително във всички случаи и по подходящ начин, че проектът се съфинансира от Община Габрово по Програмата Култура.

**Раздел III**

**ДОКУМЕНТИ И НАЧИН НА КАНДИДАТСТВАНЕ**

**Чл. 29.** Организационно-административното обслужване на Програмата се извършва от отдел „Култура и туризъм” на Община Габрово.

**Чл. 30.** Необходимите за кандидатстване документи се публикуват на интернет страницата на Община Габрово и включват, както следва:

1. Правилник за съфинансиране на проекти по Програма Култура от бюджета на Община Габрово;

2. Формуляр за кандидатстване;

3. Формуляр за бюджет;

4. Таблица с критерии за оценка на проектите;

5. Проект на договор за съфинансиране;

6. Други.

**Чл. 31.** Кандидатстващите за съфинансиране организации представят следните документи:

1. Формуляр за кандидатстване;

2. Формуляр за бюджет;

3. Автобиография на ръководителя на проекта;

4. Декларация /и по чл. 9, т. 3;

5. Декларация за липса на двойно финансиране;

6. Декларация/съгласие за обработване на лични данни, съгласно Общия регламент за защита на личните данните и Закона за защита на личните данни;

7. Копие от регистрацията по БУЛСТАТ на кандидата;

8. Копие от ДДС регистрацията на кандидата (ако е приложимо);

9. Писма за подкрепа от партниращи организации (при наличието на такива);

10. Декларация за осигурено съфинансиране;

11. Проектни предложения за издателска дейност се придружават от минимум две рецензии на професионалисти / независими експерти в съответната област;

12. Декларация за авторско право (ако е приложимо).

**Чл. 32.** Документите за кандидатстване по чл. 31 се подават в рамките на обявените срокове по електронен път в електронната система на Програма Култура на Община Габрово.

**Раздел IV**

**ОТЧИТАНЕ НА ПРОЕКТИТЕ**

**Чл. 33.** Текущото наблюдение и контролът по изпълнението на финансираните проекти се извършва от отдел „Култура и туризъм” на Община Габрово, а при необходимост и от други специалисти на общинската администрация.

**Чл. 34. (1)** Изпълнението на всеки един проект се отчита съгласно условията и срока на договора, в рамките на календарната година, за която се отнасят, чрез междинни финансови и съдържателни отчети за всеки транш (при етапно изпълнение на проекта) и окончателен финансов и съдържателен отчет.

**(2)** Съдържателният отчет включва описание на протичането на проекта и постигнатите резултати, въз основа на заложените в проектното предложение цели, като включва описание на извършените дейности, настъпилите промени /ако има такива/ причините за тях и как са били преодолени, постигнатите резултати и индикатори за оценка изпълнението на проекта /посещаемост, обществен отзвук, медийно покритие и т.н./. Към писменото описание се прибавя и илюстративен материал /фотографии, видео, статии в медии и др./

**(3)** Финансовият отчет включва опис на направените разходи по пера, съгласно перата в бюджета на проектното предложение. Към описа се прилагат копия от всички разходни документи, заверени с „Вярно с оригинала“, печат и подпис на материално отговорното лице на организацията или физическото лице, подало проектното предложение.

**Чл. 35.** Отчетите по чл. 34 се разглеждат и одобряват частично или изцяло от експертната комисия.

**Чл. 36.** Експертната комисия изготвя протоколи от заседанията си, които се утвърждават от кмета на Община Габрово.

**Чл. 37.** При непълно и некоректно отчитане на проекта, съгласно изискванията на чл. 34 от настоящия правилник, както и при неизпълнение на клаузи от сключения договор, приведените от Общината средства следва да бъдат възстановени с дължимите лихви.

**ДОПЪЛНИТЕЛНИ РАЗПОРЕДБИ**

**§ 1.** По смисъла на този Правилник:

1. **„Конфликт на интереси”** е налице, когато лицето има частен интерес, който оказва и/или би могъл да окаже влияние върху обективното и безпристрастно изпълнение на задълженията от страна на длъжностни лица (служители) по смисъла на настоящия Правилник. Частният интерес включва всяко предимство за лицето, членовете на неговото семейство, както и за лица и организации, с които лицето поддържа бизнес отношения, участва в органите им за управление или ги представлява.

2. **„Свързани лица”** са лицата, които участват пряко или косвено в управлението, контрола или капитала на друго лице или лица, поради което между тях могат да се уговарят условия, различни от обичайните.

**ЗАКЛЮЧИТЕЛНИ РАЗПОРЕДБИ**

**§ 1.** Този Правилник се приема на основание чл. 21, ал. 2 от ЗМСМА и чл. 2, ал. 4 от Правилник за организацията и дейността на Общинския съвет - Габрово, неговите комисии и взаимодействието му с общинската администрация и отменя Правилника за финансиране на проекти по Програма Култура от бюджета на Община Габрово, приет с Решение на Общински съвет – Габрово № 33/27.02.2014 г., изменен с Решение № 12/28.01.2016 г.

**§ 2.** Правилникът се приема с Решение № ……………… на Общински съвет Габрово и влиза в сила 7 дни след публикуването му в изданието „Общинския бюлетин“ на Общински съвет – Габрово.